CELEX: 32013D0136
Language: sl
Date: 2013-03-15 00:00:00
Title: 2013/136/EU: Izvedbeni sklep Komisije z dne 15. marca 2013 o ustavitvi preiskave, začete z Izvedbenim sklepom Komisije 2012/161/EU glede učinkovitega izvajanja Enotne konvencije Združenih narodov o mamilih v Boliviji (notificirano pod dokumentarno številko C(2013) 1422)

19.3.2013   
            
            
               SL
            
            
               Uradni list Evropske unije
            
            
               L 75/35
            
         IZVEDBENI SKLEP KOMISIJE
   z dne 15. marca 2013
   o ustavitvi preiskave, začete z Izvedbenim sklepom Komisije 2012/161/EU glede učinkovitega izvajanja Enotne konvencije Združenih narodov o mamilih v Boliviji
   (notificirano pod dokumentarno številko C(2013) 1422)
   (Besedilo v španskem jeziku je edino verodostojno)
   (2013/136/EU)
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (ES) št. 732/2008 z dne 22. julija 2008 o uporabi sheme splošnih tarifnih preferencialov v obdobju od 1. januarja 2009 do 31. decembra 2011 in spremembah uredb (ES) št. 552/97, (ES) št. 1933/2006 in uredb Komisije (ES) št. 1100/2006 in (ES) št. 964/2007 (1) ter zlasti člena 19(2) Uredbe,
   po posvetovanju z Odborom za splošne preferenciale,
   ob upoštevanju naslednjega:
   
               (1)
            
            
               Komisija je 20. marca 2012 z objavo Izvedbenega sklepa Komisije 2012/161/EU (2) začela preiskavo v skladu s členom 17(2) Uredbe (ES) št. 732/2008 („uredba o GSP“) glede učinkovitega izvajanja Enotne konvencije Združenih narodov o mamilih v Večnacionalni državi Boliviji („Bolivija“).
            
         
               (2)
            
            
               V skladu z določbami iz člena 15(2) sedanje uredbe o GSP je bil namen preiskave ugotoviti, ali bi bilo treba posebni spodbujevalni režim za trajnostni razvoj in dobro upravljanje, ki je bil dodeljen Boliviji, preklicati.
            
         
               (3)
            
            
               V skladu s členom 18(1) uredbe o GSP je bilo 20. marca 2012 (3) v Uradnem listu Evropske unije objavljeno obvestilo o začetku preiskave.
            
         
               (4)
            
            
               Evropska komisija je 3. aprila 2012 vlado Bolivije pozvala, naj v štirih mesecih od dneva objave obvestila v Uradnem listu Evropske unije predloži vse informacije in pripombe v zvezi z namenom preiskave. Komisija je vladi Bolivije poslala tudi vprašalnik o izvajanju Enotne konvencije Združenih narodov o mamilih (v nadaljnjem besedilu: Enotna konvencija ZN).
            
         
               (5)
            
            
               Vlada Bolivije je svoje pripombe predložila v obliki izpolnjenega vprašalnika v ustreznem časovnem roku.
            
         
               (6)
            
            
               Komisija je analizirala vsebino izpolnjenega vprašalnika in vladi Bolivije poslala zahtevek za podrobnejšo obrazložitev nekaterih elementov. Bolivija je na ta zahtevek odgovorila v ustreznem časovnem roku in predložila zahtevane obrazložitve.
            
         
               (7)
            
            
               Komisija je zbrala tudi vse informacije, za katere je menila, da so potrebne, vključno z rezultati poročila Urada Združenih narodov za droge in kriminal (UNODOC) o gojenju koke v Boliviji iz leta 2012.
            
         
               (8)
            
            
               Po analizi izpolnjenega vprašalnika in na podlagi razpoložljivih informacij je Komisija ugotovila, da se zadevna zakonodaja Bolivije ni bistveno spremenila od odstopa Bolivije od Enotne konvencije ZN, ki je začel veljati 1. januarja 2012.
            
         
               (9)
            
            
               Iz analize izpolnjenega vprašalnika in razpoložljivih informacij je bilo razvidno, da vlada Bolivije v obdobju po odpovedi Enotne konvencije ZN ni spremenila svojega odnosa do obravnave nezakonite proizvodnje, prodaje in uporabe drog.
            
         
               (10)
            
            
               Glede na informacije iz izpolnjenega vprašalnika in vseh razpoložljivih informacij, ki so bile na voljo Komisiji, ima Bolivija vrsto zakonodajnih instrumentov in institucij za boj proti proizvodnji, prodaji in uporabi nezakonitih drog. Bolivija je pogodbenica mednarodnih sporazumov, katerih cilj je boj proti proizvodnji in dobavi nezakonitih drog.
            
         
               (11)
            
            
               Zato je Komisija ugotovila, da nič ne kaže na to, da Bolivija s svojo zakonodajo in prakso organov ne bi mogla izvajati predpisov Enotne konvencije ZN.
            
         
               (12)
            
            
               Komisija je bila 10. januarja 2013 obveščena, da dve tretjini držav pogodbenic Enotne konvencije ZN ni nasprotovalo zahtevku Bolivije, ki je deponirala listino o ponovnem pristopu k Enotni konvenciji ZN s pridržkom za tradicionalno uporabo listov koke (zlasti za žvečenje in medicinske namene). Zato je Bolivija 10. februarja 2013 ponovno pristopila k Enotni konvenciji ZN.
            
         
               (13)
            
            
               Komisija meni, da nacionalna zakonodaja Bolivije vključuje Enotno konvencijo ZN ter da vlada Bolivije učinkovito izvaja svojo zakonodajo o nezakonitih drogah.
            
         
               (14)
            
            
               Zato je Komisija v skladu z določbami iz člena 15(2) uredbe o GSP sklenila, da začasni preklic posebnega spodbujevalnega režima za trajnostni razvoj in dobro upravljanje ni upravičen ter da se preiskava ustavi.
            
         
               (15)
            
            
               Ukrepi iz tega sklepa so v skladu z mnenjem Odbora za splošne preferenciale –
            
         SPREJELA NASLEDNJI SKLEP:
   Člen 1
   Preiskava, začeta z Izvedbenim sklepom 2012/161/EU glede učinkovitega izvajanja Enotne konvencije Združenih narodov o mamilih v Boliviji, se ustavi.
   Člen 2
   Ta sklep je naslovljen na Večnacionalno državo Bolivijo.
   
      V Bruslju, 15. marca 2013
      
         
            Za Komisijo
         
         Karel DE GUCHT
         
            Član Komisije
         
      
   
   
      (1)  UL L 211, 6.8.2008, str. 1.
   
      (2)  UL L 80, 20.3.2012, str. 30.
   
      (3)  UL C 81, 20.3.2012, str. 5.